སྣ་ཚོགས་ཡུམ་གྱི་སྒོམ་བཟླས་སྲུང་བ་དང་བཅས་པ་བཞུགས་སོ། །ན་མཿཤྲཱི་ཀཱ་ལ་ཙཀྲཱ་ཡ། སྣ་ཚོགས་ཡུམ་གྱི་སྒོམ་བཟླས་ཀྱི་སྒོ་ནས་འབྲུམ་ནད་དང་། ཡམས་ཀྱི་ནད་ཞི་བར་འདོད་པས། དཀོན་མཆོག་གསུམ་ལ་སྐྱབས་སུ་འགྲོ་བ་དང་། སེམས་བསྐྱེད་བྱས་ཏེ། སྐད་ཅིག་ཙམ་གྱིས་རང་གི་སྙིང་གར་པདྨ་དཀར་པོའི་སྟེང་དུ་ཟླ་བའི་དཀྱིལ་འཁོར་ཉ་གང་བ་དང་། དེ་དག་གི་སྟེང་དུ་སྣ་ཚོགས་ཡུམ་སྐུ་མདོག་དཀར་མོ་རྡོ་རྗེ་སྐྱིལ་ཀྲུང་གིས་བཞུགས་པ། ཞལ་གཅིག་ཕྱག་གཉིས་པ་སྟེ་གཡས་པ་མཆོག་སྦྱིན་གྱི་ཕྱག་རྒྱ་དང་། གཡོན་པ་པདྨ་དཀར་པོ་འདབ་མ་བརྒྱད་པ་བསྣམས་པ་གསལ་བར་བསྒོམས་ལ། ཨོཾ་ཕྲེཾ་བི་«་་་་་ཀྱེ་སྣ་ཚོགས་ཡུམ། »ཤྭ་མཱ་ཏཿ བཛྲ་ཀཱཎྜ་«་་་་་རྡོ་རྗེའི་ཚེར་མ་རྣམས། »ཀཱ་ན་ནཱ་«་་་་་ཉམས་པར་མཛོད། »ཤ་ཡ་ནཱ་«་་་་་ཉམས་པར་མཛོད། »ཤ་ཡ། མ་མ་«་་་་་བདག་གི་ཞི་བར་མཛོད་མཛོད། »ཤཱནྟིཾ་ཀུ་རུ་ཀུ་རུ་སྭཱ་ཧཱ། ཞེས་པ་མིའི་ཚིག་གིས་བར་མ་ཆོད་པར་བརྒྱ་རྩ་བརྒྱད་བཟླས་ལ། མཆིལ་མ་ཁོང་དུ་མིད་ཅིང་སྤྱི་བོའི་གཙུག་དང་། དཔྲལ་བ་དང་། མགྲིན་པ་དང་། སྙིང་ག་དང་། ལྟེ་བ་དང་། གསང་བ་སྟེ་གནས་དྲུག་ཏུ་སྔགས་ལན་བདུན་བཟླས་པའི་ཆུས། སྔ་དྲོ་དང་། གུང་དང་། དགོང་མོ་སྟེ་ཐུན་གསུམ་དུ་བྱུག་ཅིང་། སྲུང་བ་ཇི་ལྟར་ནུས་པར་བསྒོམ། བཟླས་པ་ལ་བརྩོན་པར་བྱས་ན། འབྲུམ་ནག་གི་ནད་དང་ཡམས་ནད་དང་། ཉེ་བར་འཚེ་བ་ལ་སོགས་པ་སྲུང་བར་འགྱུར་རོ།«་་་་་འདིའི་བདག་བསྐྱེད་སྙིང་གར་བསྐྱེད་པར་བཤད་ཀྱང་། རང་ཉིད་བསྐྱེད་པས་ཆོག དར་གྱི་ན་བཟའ་དང་། རིན་པོ་ཆེའི་རྒྱན་ཅན། ཞི་ཞིང་སྒེག་པ། འཛུམ་དང་ལྡན་པར་བསྒོམ། མདུན་བསྐྱེད་མཆོད་པ་ནས། ཨོཾ་ཕྲེཾ་བི་ཤྭ་མཱ་ཏཿབཛྲ་ཨརྒྷཾ་ལ་སོགས་པས་མཆོད། སངས་རྒྱས་ཐམས་ཅད་བསྐྱེད་མཛད་མ། །སྐྱེ་བ་དང་ནི་འཇིག་པ་སྤངས། །ཀུན་ཏུ་བཟང་པོའི་སྤྱོད་པ་མཛད། །སྣ་ཚོགས་ཡུམ་ལ་ཕྱག་འཚལ་ལོ། །ཞེས་པས་བསྟོད། རྗེས་གནང་གི་ཆིངས་སྒྲུབ་ཐབས་བརྒྱ་རྩ་བཞིན་ནོ། »གཞན་སྲུང་བར་འདོད་ན་ནི། མ་མ་ཞེས་པའི་གནས་སུ་བསྒྲུབ་བྱའི་མིང་གཞུག་པར་བྱ་སྟེ་འདི་ཁྱད་པར་རོ། །སྔོན་དུ་ཡམས་འོག་ཏུ་ཆུག་པས་འབྲུམ་ནག་བྱུང་སྲིད་ན། ཉེ་བར་ཞི་བའི་དོན་དུ་སྨན་གསུངས་ཏེ། སྡིག་པའི་ནད་ཀྱི་མཚན་མར་ཚ་བ་སྐྱེས་པ་དང་། ལག་པ་དང་། རྐང་པ་དང་། སྐེད་པའི་ཚིགས་རྣམས་གདུང་བར་འགྱུར་ཞིང་། མགོ་བོའམ་ན་བར་འགྱུར་ན། དེའི་ཚེ་སྲན་ཆུང་ཕྱེ་མར་བཏགས་པ་ཐུར་མགོ་གང་ཙམ་ཆུ་གྲངས་མོ་ལ་སྦྱར་ནས། གོང་གི་སྔགས་བདུན་བཟླས་ཏེ། སྐྱ་ནད་ལས་མ་གྲོལ་གྱི་བར་དུ་ཉིན་རེ་བཞིན་སྦྱིན་པར་བྱའོ། །དེ་ནས་ཞག་གསུམ་མམ་ལྔའི་མཐར། འབྲུམ་པ་ཕྱེད་ཙམ་ཐོན་པའི་དུས་སུ། རང་གི་དྲི་ཆུ་ལ་འབྲུམ་ནག་གིས་ཤི་བའི་ཐོད་པ་བདར་བ་སྐྱེས་པ་ལ་བུད་མེད་ཀྱི་འཐུངས་ཤིང་། མ་རྙེད་ན་ཇི་ལྟར་རྙེད་པ་ལ་གོང་གི་སྔགས་ལན་བདུན་གྱིས་བསྔགས་པ་འཐུངས་པས་འབྲུམ་པའི་ནད་བདེ་བར་འགྱུར་ཏེ། འདི་ནི་འཕུལ་སྨན་ཞེས་གྲགས་པ་དེ་ཉིད་ཡིན་ནོ། །འབྱུང་པོས་ཟིན་པ་ལ་ནི་པི་པི་ལིང་། ན་ལེ་ཤམ། སྒ་སྐྱ་གསུམ་མཉམ་དུ་བཏགས་ནས་དྲི་ཆུ་ལ་སྦྱར་བ་བྱིན་ན་ཞི་བར་འགྱུར་རོ། །ཞེས་པ་འདི་ནི་དུས་འཁོར་རྒྱུད་འགྲེལ་ལས་གསུངས་པས་ཐེ་ཚོམ་མི་བྱའོ། །རྒྱུད་འགྲེལ་ལས་བཙུན་པ་ཆོས་«་་་་་རྭ་སྟོན་པ་»གྲགས་དཔལ་བཟང་པོས་ཕྱུང་ནས་གོ་སླ་བར་བསྡེབས་པའོ།། ༈